இரண்டு யானைகளும் கட்டப்பட்டிருக்கிற இடத்துக்கு வர பல பயணங்களைக் கடந்து வந்திருக்கின்றன. அதில் சுஜய் யானையின் பயணம் சுவாரஸ்யமானது. முதுமலையில் இருக்கிற கும்கி யானைகளில் முக்கியமானது சுஜய். பல ஆண்டுகளாக முதுமலையில் இருந்தாலும் சுஜய்யும் பல மாவூத்துக்களை பார்த்திருக்கிறது. 2006-ம் ஆண்டில் சரியான கவனிப்பில்லாமல் இருந்த சுஜய் மிகுந்த சோர்வாக இருந்தது. சுஜய்யிடம் சரியான புரிதல் இல்லாத காரணத்தால் மாவூத்துக்கும் சுஜய்க்குமான இணக்கம் நெருக்கமாக இல்லாமல் இருந்தது. உடல் மெலிந்து உற்சாகமிழந்து காணப்பட்டது. பலம் பொருந்திய சுஜய்யின் நிலையைக் கண்ட கால்நடை மருத்துவர் யானையை அனுபவம் வாய்ந்த கிருமாறனின் கைகளில் ஒப்படைத்தார். அப்போது கிருமாறன் சுப்பிரமணி யானைக்கு மாவூத்தாக இருந்தார். கிருமாறனின் அனுபவம் காரணமாக அவரிடம் சுஜய் ஒப்படைக்கப்பட்டது. சுமார் 17 வருடங்கள் சுப்பிரமணிக்கு மாவூத்தாக இருந்த கிருமாறன் பிரிந்த ஒரே வருடத்தில் சுப்பிரமணி யானை இறந்தது கிருமாறனை மனதளவில் பெரிய பாதிப்பை உருவாக்கி இருந்தது. எல்லாவற்றையும் கடந்து சுஜய்யை மூன்று வருடங்களில் மீண்டும் பழைய பன்னீர் செல்வமாக மாற்றி வேறொரு மாவூத்திடம் கொடுத்தார். அப்போது முதுமலையில் இருந்த தேவராஜ் என்கிறவர் சுஜய்க்கு மாவூத்தாக நியமிக்கப்பட்டார்.